1. L-24 sessjoni tal-Kunsill Konġunt u l-Laqgħa Ministerjali tal-Kunsill ta' Kooperazzjoni għall-Istati Għarab tal-Golf (GCC) u l-Unjoni Ewropea (UE) saret f'Doha, il-Qatar, fl-24 ta' Mejju 2015. Id-delegazzjoni GCC tmexxiet mill-E.T. Khalid bin Mohamed Al-Attiyah, Ministru għall-Affarijiet Barranin tal-Istat tal-Qatar bħala l-Presidenza b'rotazzjoni tal-GCC, u d-delegazzjoni tal-UE tmexxiet mill-E.T. Federica Mogherini, Rappreżentant Għoli tal-Unjoni għall-Affarijiet Barranin u l-Politika ta' Sigurtà u Viċi President tal-Kummissjoni. Is-Segretarjat tal-GCC kien rappreżentat mill-E.T. Dr. Abdul Latif bin Rashed Al-Zayani, is-Segretarju Ġenerali tal-GCC. Il-Ministri wrew l-apprezzament tagħhom lejn l-Istat tal-Qatar talli ospita l-laqgħa. 2. Il-Ministri tal-GCC u tal-UE enfasizzaw l-importanza li jkomplu jissaħħu r-rabtiet tagħhom, biex iservu ta' pedament solidu u effettiv għall-istabbiltà u s-sigurtà reġjonali u internazzjonali. Iż-żewġ naħat laqgħu t-titjib fid-djalogu politiku, b'mod partikolari permezz tal-laqgħat regolari tal-Uffiċjali Għolja tal-GCC-UE, u nnutaw b'mod partikolari dak l-aktar reċenti li sar fi Brussell fil-5 ta' Mejju 2015. 3. Il-Ministri kellhom skambju ta' fehmiet u identifikaw tħassib u prijoritajiet komuni fir-rigward tas-sitwazzjoni fir-reġjun, b'mod partikolari fil-Jemen, l-Iran, il-Libja, is-Sirja, l-Iraq u l-Proċess ta' Paċi fil-Lvant Nofsani. Huma ħadu nota tal-Konferenza ta' Riyadh mis-17 sad-29 ta' Mejju u qablu dwar il-bżonn li tinstab soluzzjoni għall-konflitt Jemenit abbażi tar-Riżoluzzjoni 2216 tal-Kunsill tas-Sigurtà tan-NU, l-Inizjattiva GCC u l-Eżiti tal-Konferenza dwar id-Djalogu Nazzjonali. Il-Ministri indirizzaw ukoll kwistjonijiet globali ta' interess komuni, b'mod partikolari l-ġlieda kontra t-terroriżmu, u kkundannaw bis-saħħa l-attakk atroċi fuq il-fidili reliġjużi f'Qatif, l-Arabja Sawdija fit-22 ta' Mejju. Huma enfasizzaw l-importanza strateġika li l-UE u l-GCC jikkoordinaw mill-qrib dwar dawn l-iżviluppi. 4. Il-Ministri tal-GCC u tal-UE analizzaw il-progress fir-relazzjoni GCC-UE u approvaw il-minuti tal-aħħar Kumitat Konġunt ta' Kooperazzjoni li sar fi Brussell fl-4 ta' Mejju 2015. Il-Ministri wrew determinazzjoni li jindirizzaw flimkien l-isfidi politiċi, soċjali, ekonomiċi u ta' sigurtà komuni. Il-Ministri nnutaw b'sodisfazzjon li l-kummerċ miż-żewġ naħat irrappreżenta aktar minn €148 biljun fl-2014, żieda sinifikanti ħafna mill-€100 biljun reġistrati fl-2010. 5. Il-Ministri jilqgħu l-inizjattivi ta' kooperazzjoni li saru mill-aħħar Laqgħa Ministerjali, b'mod partikolari permezz tad-djalogi GCC-UE dwar l-ekonomija, it-trasport bl-ajru, il-grupp tal-esperti fl-enerġija, l-iskambji dwar it-trasport ferrovjarju, il-kummerċ li jikkonċentra fuq kwistjonijiet sanitarji, fitosanitarji u ta' standardizzazzjoni, kif ukoll il-kooperazzjoni fid-diversifikazzjoni ekonomika fil-kuntest tat-Tibdil fil-Klima, li hija ta' importanza partikolari fil-kuntest tal-21 Konferenza tal-Partijiet tal-UNFCCC li ġejja li ser issir f'Pariġi f'Diċembru 2015. Il-Ministri stennew b'interess li jespandu r-relazzjonijiet GCC-UE permezz ta' aktar kuntatti bejn il-persuni, u aktar kooperazzjoni fl-oqsma soċjali, ekonomiċi, edukattivi, kulturali u xjentifiċi, u d-drittijiet tal-bniedem. 6. Il-Ministri tal-GCC u tal-UE qablu li l-laqgħa li jmiss tagħhom issir fl-UE fl-2016.